## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2016. április 7-i nyílt üléséről***

Önkormányzati rendelet: 8/2016.(IV.8.)

Határozat: 61-64/2016.(IV.7.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2016. április 7-i rendkívüli üléséről | | |
| *Jelen vannak:*  *Távol van:* | Bebes István, Szabó Ferenc, Tóth Gábor, Geosics László, Ferencz Gyula, Czvitkovics Gyula Csák Tamás, dr. Hadnagy Ádám, Tóth Gábor, Auer Miklós, Tompa László képviselő-testületi tagok  BBán Miklós | |  |
| *Tanácskozási joggal meghívottak közül megjelent:* | |  |  |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Buti Tibor Közszolgálati Iroda vezetője | |  |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, az ülést 9 óra 00 perckor megnyitja. Kéri a napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Döntés különböző pályázatok beadásáról.

Előterjesztő: **Bebes István** polgármester

2. Körmendi Média Centrum Városi Televízió és Rádió Nonprofit Kft- t érintően döntéshozatal.

Előterjesztő: **Bebes István** polgármester

3. Közterület használatáról szóló rendelet módosítása.

Előterjesztő: **Bebes István** polgármester

**N A P I R E N D:**

**1./ Döntés különböző pályázatok beadásáról.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy három pályázati lehetőség lett a testület elé tárva. Az első kettő a városi múzeumnak, míg a harmadik az ifjúsági kerekasztalnak ad lehetőséget.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslatok elfogadását.

Körmend Város Önkormányzata Képviselő-testülete a javaslatokat 11 igen szavazattal elfogadja, és a következő határozatot hozza:

**61/2016.(IV.7.) önkormányzati határozat**

Körmend Város Önkormányzata Képviselő-testülete a Járásszékhely múzeumok szakmai támogatására kiírt pályázati felhívásra „A Dr. Batthyány-Strattmann László Múzeumban járási múzeumpedagógiai és múzeumandragógiai programok kidolgozása és megvalósítása” című pályázat benyújtását támogatja.

Felelős: jegyző

Határidő. pályázat benyújtása 2016.04.07.

**62/2016.(IV.7.) önkormányzati határozat**

Körmend Város Önkormányzata Képviselő-testülete

1. A Muzeális intézmények szakmai támogatására (Kubinyi Ágoston Program) kiírt pályázati felhívására „A Dr. Batthyány-Strattmann László Múzeum Cipőtörténeti Gyűjteménye elnevezésű állandó kiállításának megújításacímű pályázat benyújtását támogatja.
2. a pályázat megvalósításához 3.880.000 Ft önerőt biztosít költségvetésében
3. a pályázat előkészítéséhez 600.000 Ft-ot biztosít a költségvetésében.

Felelős: jegyző

Határidő. pályázat benyújtása 2016.04.07.

**63/2016.(IV.7.) önkormányzati határozat**

Körmend Város Önkormányzata Képviselő-testülete

1. A Család-, Ifjúság- és Népesedéspolitikai Intézet által az Ifjúsági közösségek, ifjúsági civil szervezetek közösségépítő programsorozatainak támogatására kiírt pályázati felhívásra „**A körmendi ifjúság társadalmi aktivitásának növelését célzó programsorozat megrendezése”** című pályázat benyújtását támogatja.
2. A pályázat megvalósításához 100.000,- Ft önerőt, valamint 2.200,- Ft pályázati díjat biztosít 2016. évi költségvetésében a gazdálkodási tartalék terhére.

**2./ Körmendi Média Centrum Városi Televízió és Rádió Nonprofit Kft-t érintően döntéshozatal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy nem szokása a közösségi médiaoldalakkal foglalkozni, de most kénytelen ezt megtenni. Sajnálatos módon - tudatlanságból adódó - különböző dolgok futnak. Szükséges erről beszélni, hiszen vannak olyanok, akik nincsenek tisztában a helyzettel. A rádió, a televízió működési feltételeit mindig is Körmend Város Önkormányzata adta, biztosította és mindig adott megfelelő költségvetési pénzeket ahhoz, hogy az működhessen. Ha a képviselő urak az előző, vagy a mostani költségvetési rendeletet megnézik, látható, hogy 2,5 millió forintot biztosított az önkormányzat a rendeletében a televízió működéséhez, és különböző eszközökhöz, és az teszi ezt évek óta. 1990 óta minden alkalommal milliós nagyságrendű támogatásokat adott az önkormányzat a tévének, hol eszközök beszerzéséhez, hol pedig működési feltételek biztosításához. Az önkormányzat – a félreértések elkerülése végett - mindig működtetője és alapítója volt a városi televíziónak, tehát az önkormányzat nem vesz tévét, az önkormányzat a saját maga által megteremtett feltételek irányítója és végrehajtója próbál lenni az elkövetkező időszakban. Jelzi, hogy maga a városi televízió is kereste a lehetőséget, hogyan lehet az egyedüli tag alapítványt megszüntetni, hiszen az ténylegesen nem finanszírozza a televíziót, az önkormányzati pénzekből és reklám bevételekből működik. Az önkormányzat, mint ennek az egésznek a működtetője, finanszírozója venné át az alapítványnak a helyét a gazdasági társaságban,. Aki ettől eltérőt ír le, az eléggé tájékozatlan a kérdésben.

Jelen pillanatban a Rádió 8 működtetője nyilvánosan is közzé tette, hogy meg akarja szüntetni a körmendi és a szombathelyi rádiót. A dolgok ebbe az irányba el is indultak. Azt hiszi, hogy ez a rádió mindig is népszerű volt a térségben, amely eléggé fontos szerepet játszott nem csak Körmenden, hanem a környezetükben is. A rádió a körmendiek mindennapjainak része lett, minden háztartásban sugároz, a körmendiek szeretik. Ha most képletesen kérdéseket tennének fel és kiállnának valahova, megkérdeznék a körmendieket arról, hogy kívánják-e azt, hogy a rádió működjön, akkor az lenne a válasz, hogy igen, szeretnék azt. Lépéskényszerben vannak, vannak lehetőségeik, melyeknek az elérésében segíthet a televízió is, hiszen a nonprofit kft tevékenységi körében szerepel a rádiós műsorszolgáltatás, így a feltételek adottak a sugárzás folytatására. Ez egyébként nem tárgya a mostani előterjesztésnek. Nyilván a tárgyalások zajlanak és reméli azt, hogy az lesz a vége, hogy a rádió további működése is biztosítható lesz a városban. Van egy frekvencia jog, amelyet ha a jelenlegi tulajdonosok visszaadnak, akkor itt műsorszolgáltatás nem lesz a jövőben, annak vége. Kérdés az is, hogy az életben lenne-e még rá lehetőség, mivel már második alkalommal adnák ezt a jogot ide vagy oda, a médiahatóság nyugodt szívvel mondhatja azt, hogy a továbbiakban nem látja biztosítottnak a feltételeit annak, hogy – erre személyesen is rákérdezett – ez működőképes legyen Körmenden. Ezt senki sem akarhatja. A határozati javaslat megfelelő vételi lehetőséget, valamint megfelelő működési lehetőséget biztosít a televízió és a rádió számára is.

Tompa László képviselő-testületi tag elmondja, hogy az üzletrész 100.000 forintos vételára szinte névérték. A határozati javaslat második pontjával kapcsolatban kérdezi, hogy ha 6,3 millió forintért megvásárolják az eszközöket a rádióban, azt követően miből fogják azt üzemeltetni. Véleménye szerint egy rádiónak az éves üzemeltetési költsége 30-40-50 millió forint, úgy gondolja, hogy egy piaci alapon működő rádiózás – amely mondjuk a Helikon Rádióhoz vagy a Friss FM-hez kapcsolódhat – sokkal jobban tudná ezeket az összegeket kitermelni, minthogy az önkormányzat megint egy terhet magára vesz, beugróként 6.350.000 forintos, majd 30-50 millió forintos működési költséggel. Kérdezi, hogy polgármester úr miből kívánja üzemeltetni a rádiót.

Bebes István polgármester elmondja, hogy nem ő kívánja üzemeltetni a rádiót, ez megint csak félreértelmezés a képviselő út részéről.. A rádiónak van, és lenne is csapata, amely azt megfelelően üzemeltetné. Lehet, hogy a képviselő úr többet jár Budapesten, ezért mondja általában azokat a költségeket, amiket Budapesten tapasztal. Lehet, hogy Szombathelyen ezek az árak vannak érvényben, de Körmenden – átnézve a költségvetés lehetőségeit is – meg sem közelíti azt az összeget a rádió fenntartása, amit a képviselő úr mondott. Eddig is biztosított a város költségvetési támogatást, és fizetett azért, hogy a rádió működni tudjon. A rádiónak vannak különböző reklám bevételei, amelyek eddig is megvoltak, és amelyből eddig is működni tudott. Voltak támogatók, akik Körmendről támogatták a rádiót, valamint bevételi források a pályázatok is, melyet a médiahatóságnak nyújtanak be különböző műsorok elkészítéséhez. Elképzelhető, hogy ebben az évben a képviselő-testületnek összeget kell biztosítani – a következő években is a működéshez – de közel sem akkorát, mint amit a képviselő úr mondott. Nem akarhatja sem képviselő úr, sem más, hogy a rádió megszűnjön a városban

Tóth Gábor képviselő-testületi tag elmondja, hogy volt lehetősége betekinteni a rádió életébe, így elmondhatja, hogy az üzemeltetési költségek nem azok, amiket Tompa László képviselő mondott. A reklám bevételekből rengeteget lehet nyerni. A Helikon Rádió és Nyugat Rádió percdíjait ismerve elmondja, hogy a kettő között ötszörös a különbség, tehát a Helikon Rádió ötször akkora díjért dolgozik, mint a Nyugat Rádió. Azt gondolja, hogy egy szakszerű vezetéssel megsokszorozható a reklám bevétel, ha jól emlékszik, a Nyugat Rádió magát reklámozta azzal, hogy lehet ott reklámozni, reklám időt vásárolni. Ezt kell felpörgetni, és akkor jobb lesz az üzemeltetés is.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Auer Miklós képviselő-testületi tag elmondja, hogy ő kitanulta a televízió szakmát, ami messze van a rádiós szakmától, így három éven keresztül mozgókép- és média ismeretet tudott tanítani, így nagyjából tudja, hogy miről van szó. Kéri, hogy – mivel ez nem egy kis feladat – a Társadalmi és Ifjúsági Ügyek Bizottsága a következő bizottsági ülésen még beszéljen erről a kérdésről.

Bebes István polgármester elmondja, hogy a bizottság fog is erről tárgyalni, hiszen az egésznek az előkészítése és a megfelelő üzemeltetése nyilván feladat valamennyiük számára. A jelenlegi folyamatokat ismerve meg kell vizsgálni, hogy milyen lehetőségei vannak az önkormányzatnak.

Ferencz Gyula képviselő-testületi tag nagyon örül annak, hogy a rádió körmendi kézbe kerül, hiszen az igény erre nagy. A televízió működéséhez – ha jól tudja – 10-15 millió forintra van szükség, amihez a lakosság és a körmendi vállalkozások támogatására számít. A Körmend Rádió frekvenciája a Nyugat Rádió tulajdonában van. Kérdezi, hogy a Nyugat Rádió biztos, hogy visszaadja-e azt.

Bebes István polgármester elmondja, hogy a válasza igen. Ha Körmend úgy dönt, hogy a kérdéssel nem foglalkozik akkor várhatóan a Nyugat Rádió visszaadja a Rádió8 Körmend. frekvenciáajogát. Sárvár esetében kicsit más a helyzet, hiszen ott még nem adódott olyan helyzet, hogy kétszer adták volna azt vissza. Ezért mondta azt, hogy a médiahatóság dönthet úgy, hogy a továbbiakban nem írja ki a pályázatot a frekvenciára.

Tompa László képviselő-testületi tag elmondja, hogy Tóth Gábor képviselő által elmondottak alapján a Körmend Rádió egy üzletképes, és ezáltal egy eladható rádió. Véleménye szerint ebbe az önkormányzatnak nem kell belefolynia, hanem piacon vonalon üzemeltethetik, értékesíthetik a Rádió 8 Körmendet. A fenti összeg pont arra lesz elég, hogy a megvásárlásra kerülő városi televíziónál meg tudja emelni hivatalosan a törzstőkét az önkormányzat – ha ő lesz a vevő – és hivatalosan, a törvényi előírásoknak megfelelően tud működni a Nonprofit kft. Javasolja, hogy inkább a Dröszler úrnak kellene megköszönni, és egy elegáns fizetést adni neki, hogy a Körmend Televíziót tovább üzemeltesse. A rádióval kapcsolatban továbbra is az a véleménye, hogy piaci alapon kellene kezelni és az önkormányzatnak a rádiózásba nem kellene beleszállnia, még akkor sem, ha azzal ijesztgetik egymást, hogy a Körmend Rádió nem fog szólni. A Körmend Rádió szólni fog, hiszen ez egy nagyon jól eladható, jól üzemeltethető üzlet.

Bebes István polgármester elmondja, hogy Tompa László képviselő véleményéhez nem kíván csatlakozni. Értse meg a képviselő, hogy amiket elmondott, azok nem az életnek a termékei, hanem fikciók, teoráka, ezeket próbálja meg elhitetni az emberekkel. De azt már megszokták a képviselő úrtól, hogy mindig fikciókban és nem az életben gondolkodik. Örül neki, hogy immár második alkalom után is azt mondja, hogy valaki majd elműködteti – mindegy, hogy mekkora bevételi szinten - ezt a dolgot. Ahogy az előző tulajdonos, úgy a mostani tulajdonos is úgy gondolta, hogy nem működhet a dolog, valami hiányzott. Valószínűleg egy megfelelő, egységes működési szisztéma, amely képviseli a körmendiek érdekeit és lehetőséget biztosít arra, hogy mind a műsorszolgáltatásban, mind pedig a tájékoztatásban, mind pedig az emberek megkérdezésében jó dolgokat tudjon adni. Engedje meg Tompa László képviselő úr azt, hogy a véleményének polgármesterként ne adjon igazat. Auer Miklós képviselő-testületi tag kérelmének helyt az, a Társadalmi és Ifjúsági ügyek Bizottságának is meg kell hoznia a döntést. Elmondja, hogy Dröszler úrral pontosan átbeszélte a kérdéseket, tudja, hogy mely kérdésekben kell az együttműködés, tehát nem lett kihagyva Dröszler úr, fontosnak tartja az ő szerepét.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal elfogadja, és a következő határozatot hozza:

**64/2016.(IV.7.) önkormányzati határozat**

1. Körmend város Önkormányzata Képviselő-testülete úgy dönt, hogy megvásárolja a Körmendi Média Centrum Városi Televízió és Rádió Nonprofit Kft-ben az egyedüli tag, a Körmendi Televízióért Alapítvány üzletrészét 100.000 Ft. vételáron. A Képviselő-testület felhatalmazza a polgármestert az üzletrész vételére vonatkozó adásvételi szerződés megkötésére.

2. Körmend város Önkormányzata Képviselő-testülete kinyilvánítja, hogy fontosnak tartja a ’Rádió 8 Körmend’ rádiós műsorszolgáltatás Körmenden való megtartását és a műsorszolgáltatás folyamatosságának a biztosítását. A Képviselő-testület ezért 6.350.000 Ft. összegű támogatást biztosít 2016. évi költségvetésében a Körmendi Média Centrum Városi Televízió és Rádió Nonprofit Kft. részére arra a célra, hogy ezen összeg erejéig a Kft. megvásárolja a rádiós műsorszolgáltatáshoz és műsorgyártáshoz szükséges eszközöket, egyúttal felhatalmazza a polgármestert a támogatás átadásáról szóló szerződés megkötésére.

**3./ Közterület használatáról szóló rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy nagyon fontos dologra hívná fel a figyelmet. A hatályban lévő rendelet a kampány időszakon kívüli esetekre vonatkozik. A kampányidőszakra a törvényi előírások vonatkoznak. Kéri, hogy mindenki ismerje el azt, hogy a piac nem az a hely, ahol a politikai aláírásgyűjtéseknek a helye van, oda nem azért járnak az emberek, hogy aláírást adjanak, hanem azért, hogy vásároljanak, vagy a szabadidejüket el tudják tölteni. A rendelettel az ilyen célú aláírásgyűjtésekre két helyszínt tudnak javasolni, mindkét hely forgalmas. Az egyik a könyvtár – posta melletti terület, a másik a mozi melletti terület. A fenntartási költséget a pártoknak és a különböző szervezeteknek meg kell fizetni, ezt szabályozni szükséges, hiszen eddig nem volt szabályozva. Elmondja, hogy a piac mellett összegyűjtött aláírások 40%-a körmendi aláírás, a fennmaradó 60 % a más településekről érkezik. Örül annak, hogy a térségből többen aláírják az ívet, de hozzák magukkal a polgármesterüktől azt az ígérvényt, hogy azt a költséget kifizetik, am az igényekből az adott településre esnek. Szeretné, ha minden párt és szervezet a körmendiek véleményét kérdezné meg, és nem azokét az emberekét, akik ott vásárolni szeretnének. Fontos lenne, hogy egy aláírásgyűjtés a körmendi emberek véleményét tükrözze megfelelő keretek között.

Tompa László képviselő-testületi tag elmondja, hogy 2016. április 4-én, 71 évvel a vörös hadsereg bevonulása után megint korlátozni szeretné az önkormányzat a szabad vélemény-nyilvánítást. Szeretné megkérdezni, hogy ki az a több lakos, akinek ez nem tetszik.

Bebes István polgármester elmondja, hogy elég furcsa lenne, ha egy ilyen kérdésre felsorolna több nevet is, akik – biztos benne – hogy azt szeretnék, hogy ne mondja el a nevüket. Egyet sem fog mondani, pedig tudna mondani jó párat. Nem kívánja az előterjesztést támogatók nevét kiadni, mert véleménye szerint holnapután képviselő úr elkezdi őket zaklatni a különböző szintű oldalakon, facebook-on, hogy milyen emberek is ők. Kikéri magának azt, hogy itt korlátozásról lenne szó, egy helyszín helyett kettőt biztosítanak, sajtótermékekben vagy bárhol meghirdetik a körmendieknek az aláírásgyűjtés idejét, és ha szándékukban áll azt aláírni, nyugodtan megtehetik azt. De akár kimehetnek a házakhoz is az aláírást gyűjtők, becsengethetnek és ott is gyűjthetnek aláírást. Számos módja és lehetősége van az aláírásgyűjtésnek. Ne a város által fenntartott, üzemeltetett piacon próbáljanak ilyen tevékenységet folytatni, ahol az emberek vásárolni szeretnének, nyugodtan szeretnének élni. Kérdezi, hogy az a párt, amelynek ő is a tagja, ezáltal nincs-e ugyanúgy korlátozva. Gondoljon bele mindebbe képviselő úr, kéri Bebes István polgármester.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva nem támogatja a rendelet elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendelet elfogadását.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatokat 8 igen, 1 nem szavazattal, 2 tartózkodás mellett elfogadja, és a következő rendeletet alkotja:

**8/2016.(IV.8.) önkormányzati rendelet**

Körmend Város Önkormányzata a közterületek használatáról és rendjéről szóló 21/2003. (VI.01.) rendelet módosításáról.

További kérdés, vélemény nem hangzik el. Bebes István polgármester a Képviselő-testület ülését 9 óra 32 perckor bezárja.

K. m. f.

Bebes István dr. Stepics Anita

polgármester jegyző